Ο αόρατος άνθρωπος (ταινία, 1933)

Ο αόρατος άνθρωπος () είναι αμερικανική ταινία τρόμου επιστημονικής φαντασίας της προ κώδικα εποχής του 1933, σε σκηνοθεσία του Τζέιμς Γουέιλ, βασισμένη στο ομότιτλο μυθιστόρημα του Χ. Τζ. Γουέλς του 1897, σε μια παραγωγή της Universal Pictures και με πρωταγωνιστές τους Κλοντ Ρέινς, Γκλόρια Στιούαρτ και Ουίλιαμ Χάριγκαν. 

Η υπόθεση της ταινίας επικεντρώνεται σε έναν άγνωστο άνδρα ονόματι δρα Τζακ Γκρίφιν (Ρέινς), ο οποίος είναι καλυμμένος με επιδέσμους και φορά στα μάτια του σκούρα γυαλιά, αποτέλεσμα ενός μυστικού πειράματος που τον κάνει αόρατο, μένοντας στο χωριό Ίπινγκ. Χωρίς να φύγει ποτέ από το σπίτι του, ο άγνωστος απαιτεί από το προσωπικό να τον αφήσει εντελώς μόνο μέχρι η σπιτονοικοκυρά του και οι χωρικοί να ανακαλύψουν ότι είναι αόρατος. Ο Γκρίφιν πηγαίνει στο σπίτι του συναδέλφου του, δρα Κεμπ (Χάριγκαν) και του λέει τα σχέδιά του να δημιουργήσει ένα βασίλειο τρόμου. Η αρραβωνιαστικιά του Φλόρα Κράνλεϊ (Στιούαρτ), κόρη του εργοδότη του δρα Κράνλεϊ (Τράβερς), σύντομα μαθαίνει ότι η ανακάλυψη του Γκρίφιν τον έχει τρελάνει, οδηγώντας τον να αποδείξει την ανωτερότητά του έναντι των άλλων ανθρώπων κάνοντας ακίνδυνες φάρσες στην αρχή και τελικά διαπράτοντας φόνο.

Ο αόρατος άνθρωπος ήταν υπό ανάπτυξη από τη Universal ήδη από το 1931, όταν ο Ρίτσαρντ Σάγιερ και ο Ρόμπερτ Φλόρεϊ πρότειναν ότι το μυθιστόρημα του Γουέλς θα ήταν μια καλή συνέχεια της επιτυχίας της ταινίας τρόμου του Δράκουλας. Ωστόσο η Universal επέλεξε να κάνει τον Φρανκενστάιν το 1931. Αυτό οδήγησε στο να γραφτούν πολλές προσαρμογές σεναρίου και αρκετοί πιθανοί σκηνοθέτες, όπως οι Φλόρεϊ, Ντουπόντ, Γκάρντνερ και οι σεναριογράφοι Τζον Μπάλντερστον, Πρέστον Στέρτζες και Γκάρετ Φορτ, όλοι υπέγραψαν συμβόλαιο για την ανάπτυξη του έργου με σκοπό να γίνει ταινία με πρωταγωνιστή τον Μπόρις Καρλόφ. Μετά τη δουλειά του Γουέιλ στο The Old Dark House με πρωταγωνιστή τον Καρλόφ και το Kiss Before the Mirror, ο Γουέιλ ανέλαβε την σκηνοθεσία και ο σεναριογράφος συνάδελφός του Ρ Σ. Σέριφ ανέπτυξε ένα σενάριο στο Λονδίνο. Η παραγωγή ξεκίνησε τον Ιούνιο του 1933 και ολοκληρώθηκε τον Αύγουστο με δύο μήνες εργασίας για τα ειδικά εφέ μετά το τέλος των γυρισμάτων.

Κατά την κυκλοφορία της ταινίας το 1933, υπήρξε μεγάλη οικονομική επιτυχία για τη Universal και έλαβε διθυραμβικές κριτικές από διάφορα έντυπα, καθώς και από τους New York Times, οι οποίοι την έκριναν ως μία από τις καλύτερες ταινίες του 1933. Η ταινία δημιούργησε αρκετά σίκουελ που ήταν σχετικά άσχετα με την αρχική ταινία της δεκαετίας του 1930. Συνέχισε να λαμβάνει επαίνους σε επαναξιολογήσεις από κριτικούς όπως ο Κάρλος Κλάρενς, ο Τζακ Σάλιβαν και ο Κιμ Νιούμαν, καθώς και να κατατάσσεται ως μία από τις αγαπημένες τους ταινίες από τους κινηματογραφιστές Τζον Κάρπεντερ, Τζο Ντάντε και Ρέι Χαριχάουζεν. 

Το 2008, ο Αόρατος ανθρωπος επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών από τη Βιβλιοθήκη του Κογκρέσου ως «πολιτιστικά, ιστορικά ή αισθητικά σημαντική». 

Πλοκή
Μια χιονισμένη νύχτα, ένας άγνωστος, με το πρόσωπό του τυλιγμένο σε επιδέσμους και στα μάτια του να φορά σκούρα γυαλιά, παίρνει ένα δωμάτιο στο The Lion's Head Inn στο αγγλικό χωριό Ίπινγκ στο Σάσεξ. Ο άντρας απαιτεί να μείνει μόνος. Αργότερα, ο ξενοδόχος, ο κύριος Χολ, στέλνεται από τη σύζυγό του για να διώξει τον άγνωστο αφού έχει κάνει τεράστια αναστάτωση στο δωμάτιό του ενώ έκανε έρευνα και έχει μείνει πίσω στο ενοίκιο του. Θυμωμένος, ο άγνωστος ρίχνει τον κύριο Χολ από τις σκάλες. Αντιμέτωπος με έναν αστυνομικό και μερικούς ντόπιους πολίτες, αφαιρεί τους επιδέσμους και τα γυαλιά του, αποκαλύπτοντας ότι είναι αόρατος. Γελώντας μανιακά, βγάζει τα ρούχα του, καθιστώντας τον εαυτό του εντελώς μη ανιχνεύσιμο και διώχνει τους διώκτες του πριν καταφύγει στην ύπαιθρο.

Ο άγνωστος είναι ο δρ Τζακ Γκρίφιν, ένας χημικός που ανακάλυψε το μυστικό της αορατότητας ενώ διεξήγε μια σειρά δοκιμών που αφορούσαν ένα σκοτεινό φάρμακο που ονομάζεται μονοκαΐνη. Η Φλόρα Κράνλεϊ, η αρραβωνιαστικιά του Γκρίφιν και η κόρη του εργοδότη του Γκρίφιν, δρα Κράνλεϊ, στενοχωριέται για τη μακρά απουσία του Γκρίφιν. Ο Κράνλεϊ και ο άλλος βοηθός του, ο δρ Κεμπ, ψάχνουν στο άδειο εργαστήριο του Γκρίφιν, βρίσκοντας μόνο ένα σημείωμα σε ένα ντουλάπι. Ο Κράνλεϊ ανησυχεί όταν το διαβάζει. Το σημείωμα έχει μια λίστα με χημικές ουσίες, συμπεριλαμβανομένης της μονοκαΐνης, την οποία ο Κράνλεϊ γνωρίζει ότι είναι εξαιρετικά επικίνδυνη. Μια ένεσή του τρέλανε έναν σκύλο στη Γερμανία. Ο Γκρίφιν, όπως φαίνεται, το αγνοεί αυτό. Ο Κράνλεϊ συμπεραίνει ότι ο Γκρίφιν μπορεί να έμαθε για τη μονοκαΐνη σε αγγλικά βιβλία που τυπώθηκαν πριν από το περιστατικό και περιγράφουν μόνο τη λευκαντική της δύναμη.

Το βράδυ της απόδρασής του από το πανδοχείο, ο Γκρίφιν εμφανίζεται στο σπίτι του Κεμπ. Αναγκάζει τον Κεμπ να γίνει ο ορατός συνεργάτης του σε μια συνωμοσία για να κυριαρχήσει στον κόσμο μέσα από μια βασιλεία τρόμου, ξεκινώντας με «μερικούς φόνους εδώ κι εκεί». Πηγαίνουν πίσω στο πανδοχείο για να ανακτήσουν τα σημειωματάριά του σχετικά με τη διαδικασία της αορατότητας. Μπαίνοντας κρυφά μέσα, ο Γκρίφιν βρίσκει μια αστυνομική έρευνα σε εξέλιξη, που διεξάγεται από έναν αξιωματούχο που πιστεύει ότι όλα είναι φάρσα. Αφού εξασφάλισε τα βιβλία του, ο Γκρίφιν θυμωμένος επιτίθεται και σκοτώνει τον αξιωματικό.

Πίσω στο σπίτι, ο Κεμπ καλεί τον Κράνλεϊ, ζητώντας βοήθεια και μετά την αστυνομία. Η Φλόρα πείθει τον πατέρα της να την αφήσει να έρθει μαζί τους. Παρουσία της, ο Γκρίφιν γίνεται πιο ήρεμος και την αποκαλεί «αγαπημένη». Όταν συνειδητοποιεί ότι ο Κεμπ τον έχει προδώσει, η πρώτη του αντίδραση είναι να απομακρύνει τη Φλόρα από τον κίνδυνο. Αφού υποσχέθηκε στον Κεμπ ότι στις 10 η ώρα το επόμενο βράδυ θα τον δολοφονήσει, ο Γκρίφιν δραπετεύει και ξεκινά ένα φονικό ξέσπασμα. Προκαλεί τον εκτροχιασμό ενός τρένου, με αποτέλεσμα να έχει εκατό νεκρούς, και πετάει δύο εθελοντές ερευνητές από έναν γκρεμό. Η αστυνομία προσφέρει μια ανταμοιβή για όποιον μπορεί να βρει τρόπο να τον πιάσει.

Νιώθοντας ότι ο Γκρίφιν θα προσπαθήσει να εκπληρώσει την υπόσχεσή του, ο επικεφαλής ντετέκτιβ που είναι υπεύθυνος για την έρευνα χρησιμοποιεί τον Κεμπ ως δόλωμα και επινοεί διάφορες έξυπνες παγίδες. Προσπαθώντας να προστατεύσει τον Κεμπ, η αστυνομία τον μεταμφιέζει με αστυνομική στολή και τον αφήνει να απομακρύνει το αυτοκίνητό του από το σπίτι του. Ο Γκρίφιν, ωστόσο, κρύβεται στο πίσω κάθισμα του αυτοκινήτου, εκπλήσσοντας τον Κεμπ. Λέει στον Κεμπ ότι τον ακολουθούσε επίσης όλη μέρα ενώ διέπραττε τα εγκλήματά του. Πιάνει τον Κεμπ και τον δένει στο μπροστινό κάθισμα. Στη συνέχεια, ο Γκρίφιν στέλνει το αυτοκίνητο κάτω από έναν απότομο λόφο και πάνω από έναν γκρεμό όπου εκρήγνυται κατά την πρόσκρουση, σκοτώνοντας τον Κεμπ.

Μια χιονοθύελλα αναγκάζει τον Γκρίφιν να αναζητήσει καταφύγιο σε έναν αχυρώνα όπου τον παίρνει ο ύπνος. Αργότερα μπαίνει ένας αγρότης και εντοπίζει κίνηση στο σανό όπου κοιμάται ο Γκρίφιν. Ειδοποιεί την αστυνομία, η οποία ορμάει στο αγρόκτημα και περικυκλώνει τον αχυρώνα. Βάζουν φωτιά στον αχυρώνα, κάτι που αναγκάζει τον Γκρίφιν να βγει, αφήνοντας ορατά ίχνη στο χιόνι. Ο ντετέκτιβ ανοίγει πυρ, τραυματίζοντας θανάσιμα τον Γκρίφιν. Μεταφέρεται στο νοσοκομείο όπου, ώρες αργότερα, ένας χειρουργός ενημερώνει τον Δρ Κράνλεϊ ότι ο Γκρίφιν πεθαίνει και ζητά να δει τη Φλόρα. Στο νεκροκρέβατό του, ο Γκρίφιν παραδέχεται μετανιωμένος στη Φλόρα: «Ανακατεύτηκα σε πράγματα που ο άνθρωπος πρέπει να αφήσει μόνα τους». Καθώς πεθαίνει, το σώμα του γίνεται ξανά ορατό γρήγορα.
 Παραπομπές 

 Εξωτερικοί σύνδεσμοι 


Κατηγορία:Ταινίες του 1933
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες παραγωγής Universal Pictures
Κατηγορία:Ταινίες τοποθετημένες στην Αγγλία
Κατηγορία:Αμερικανικές ταινίες τρόμου - επιστημονικής φαντασίας
Κατηγορία:Αμερικανικές ασπρόμαυρες ταινίες
Κατηγορία:Ταινίες βασισμένες σε βρετανικά μυθιστορήματα
Κατηγορία:Αμερικανικές ταινίες της δεκαετίας 1930